નવસારીમાં લાલવાણી બંધુઓ પાસે રૂ.5 કરોડની ખંડણી પ્રકરણનો રેલો મુંબઇ સુધી પહોંચ્યો છે. નવસારી એલસીબીની ટીમે આ પ્રકરણમાં સંડોવાયેલા મુંબઇના અખ્તર મરચન્ટને ઝડપી પાડી તેના 14 દિવસનાં રિમાન્ડ મેળવવાની તજવીજ હાથ ધરી છે. નવસારીનાં ડિવાયએસપી બી.એસ.મોરી અને એલસીબી પીઆઇ ડી.એન.પટેલે ખંડણી પ્રકરણમાં માહિતી આપી આપી હતી. નવસારીમાં સિંધી કેમ્પ વિસ્તારમાં રહેતા જાણીતા વેપારી અને નવસારી નગરપાલિકાનાં એઝીક્યુટીવ ચેરમેન પ્રેમચંદ લાલવાણી તથા તેના ભાઇ શંકર લાલવાણી પાસે રૂ.અઢી અઢી કરોડ મળી કુલ રૂપિયા 5 કરોડની ખંડણી મુંબઇનાં નામચીન રવિ પુજારીનાં નામે ફોન કરીને માંગણી કરી હતી, જેમાં આ લાલવાણી બંધુનાં મિત્ર હોરમઝ ફિરોઝ અવારીને પણ ઉપરોક્ત નામધારી શખ્સે વચ્ચે પડી આ ખંડણીની રકમ મેળવી લઇ રવિ પુજારી સુધી પહોંચાડવા જણાવ્યું હતું.